Kien Joe Saliba, l-eks-Segretarju Ġenerali tal-Partit Nazzjonalista u l-isem sinonimu mal-famuża JS List, li avviċina lil Noel Borg Hedley biex jaħdem fil-Ministeru tal-Finanzi taħt Tonio Fenech. Dan stqarru Borg Hedley nnifsu meta kien qed jixhed f'kawża ta' libell li Tonio Fenech fetaħ lill-midja. Noel Borg Hedley xehed li kien jinsab bla xogħol, meta Joe Saliba ċempillu biex jistaqsih jekk huwiex interessat li jaħdem fil-Ministeru ta' Fenech; fejn sussegwentement beda jaħdem f'April 2004. Fl-2010 Borg Hedley, li kien is-Segretarju Privat fil-Ministeru ta' Tonio Fenech, ammetta mal-Pulizija li kien irċieva rigali mingħand l-aħwa Montebello, sidien ta' dik li kienet il-lukanda Jerma. Borg Hedley qatt ma deher komdu jgħid għalfejn ingħata l-flus, u l-verżjonijiet dwar ir-raġuni għall-għoti tar-rigali kienu diversi. Fil-bidu Borg Hedley ammetta li kien irċieva rigali għall-kampanja ta' Tonio Fenech u għall-Partit Nazzjonalista u, iktar tard, żied li kien irċieva wkoll rigali għalih innifsu biex jintervieni f'multi li l-aħwa Montebello kellhom iħallsu lid-dipartimenti tal-Gvern. Is-serjetà tal-każ kienet żdiedet meta sar magħruf li l-kuntratturi Montebello kienu qed jagħmlu xogħol fuq ir-residenza privata ta' Fenech "bi pjaċir". Dan ġie allegat minn sub-contractor li kien qed jagħmel dan ix-xogħol għall-aħwa Montebello u li ma tħallasx, għax intqal lilu li x-xogħol kien sar bi pjaċir sabiex Fenech jgħin lill-kuntratturi fil-bejgħ tal-Jerma, liema bejgħ baqa' qatt ma sar. Min-naħa tiegħu, Joe Saliba jibqa' magħruf bħala l-amministratur tal-finanzi tal-Partit Nazzjonalista matul ħafna mis-snin li dan il-partit dam fil-Gvern. Il-lista ta' negozjanti u kuntratturi li kienu jagħtu d-donazzjonijiet lill-Partit Nazzjonalista saħansitra ssemmiet għal Saliba nnifsu, u hija magħrufa bħala l-JS List. Is-sehem ta' Saliba jidher li ma kienx limitat biss għall-finanzi tal-partit hekk kif, skont ix-xhieda ta' Borg Hedley, Saliba kien jagħżel ukoll persuni speċifiċi biex jaħdmu fil-Ministeru tal-Finanzi. Ma jiċħadx li Fenech kien jiltaqa' mal-aħwa Montebello fil-Ministeru Fix-xhieda tiegħu Borg Hedley ma ċaħadx li l-aħwa Montebello kien ikollhom laqgħat privati mal-Ministru Fenech fl-uffiċċju tiegħu. Mistoqsi jekk kienx ikun preżenti fil-laqgħat bejn Fenech u l-aħwa Montebello, Borg Hedley wieġeb: "Qatt." Dan wara li ddikjara li hu ma kien jaf xejn dwar il-problemi tal-Jerma għax "qatt ma kont involut f'ebda meeting fil-kamra tas-Sur Fenech". Hedley baqa' jsostni wkoll li dejjem aġixxa fuq struzzjonijiet ta' Fenech innifsu. Dan meta beda jispjega l-appuntamenti li kienu jsiru għall-aħwa Montebello fil-Ministeru, u meta kien jiċċekkjalhom xi ħlasijiet pendenti li kellhom mad-dipartimenti. Hedley lanqas ma ċaħad li l-aħwa Montebello kienu jiġu l-Ministeru b'ċekkijiet biex jiffinanzjaw il-kampanji ta' Fenech u l-Partit Nazzjonalista, iżda sempliċiment sostna li ma jafx u ma jiftakarx kemm-il darba ġew b'dawn iċ-ċekkijiet.